9โบรกฯไทยยัน15ต.ค.นี้ร่วมอาเซียน
ตลาดฯ ยันมี 9 โบรกเกอร์ไทยเข้าร่วมซื้อขายอาเซียนลิงก์เกจ 15 ต.ค.นี้
9 ต.ค. 2555

ตลาดฯ ยันมี 9 โบรกเกอร์ไทยเข้าร่วมซื้อขายอาเซียนลิงก์เกจ 15 ต.ค.นี้
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย เปิดเผยว่า ตลาดหลักทรัพย์พร้อมที่จะเข้าร่วมโครงการ ASEAN Trading Link วันที่ 15 ต.ค.นี้ โดยมีโบรกเกอร์ไทยที่จะเปิดซื้อขายหุ้นอาเซียนจำนวน 9 แห่ง และจะมีบริษัทหลักทรัพย์อีกจำนวนหนึ่งมาเข้าร่วมในช่วงที่สอง ซึ่งอยู่ระหว่างการปรับปรุงระบบภายใน ตลาดหลักทรัพย์จึงเชื่อมั่นว่า ASEAN Trading Link จะช่วยดึงดูดผู้ลงทุนอาเซียนเข้ามาลงทุนตลาดหุ้นไทยมากขึ้น
ทั้งนี้ บริษัทหลักทรัพย์ที่ผ่านการทดสอบการเชื่อมโยง ASEAN Trading Link และจะเริ่มให้บริการซื้อขายผ่าน ASEAN Trading Link ประกอบด้วย บล.กรุงศรี บล.เมย์แบงก์ กิมเอ็ง (ประเทศไทย) บล.เคที ซีมิโก้ บล.ฟินันเซีย ไซรัส บล.เคจีไอ (ประเทศไทย) บล.ธนชาต บล.คันทรี่ กรุ๊ป บล.ไทยพาณิชย์ และ บล.ยูโอบี เคย์เฮียน (ประเทศไทย)
“ระบบซื้อขายหลักทรัพย์ใหม่ (SET CONNECT) สามารถทำงานได้อย่างราบรื่นและเต็มประสิทธิภาพตั้งแต่ต้นเดือน ก.ย.ที่ผ่านมา ดังนั้นตลาดหลักทรัพย์จึงพร้อมที่จะต่อยอดโอกาสการลงทุนให้กับตลาดทุนไทย โดยการเข้าร่วมโครงการ ASEAN Trading Link ซึ่งจะทำให้การทำธุรกรรมซื้อขายหลักทรัพย์ในอาเซียนมีความสะดวกรวดเร็วขึ้น เพิ่มทางเลือกและความหลากหลายของผลิตภัณฑ์ให้กับผู้ลงทุนไทย”